AARHUS: Sommeren er forbi og med den falder antallet af turister i Aarhus. Samtidig med at turisterne rejser hjem lukker og slukker en del af de aktiviteter, der er gennem sommeren har glædet byens gæster.

Henover sommeren har Abildskous røde dobbeltdækkere været synlige i Aarhus' gadebillede, når busserne har fragtet turister, gæster og vel også ind i mellem et par århusianere rundt i byen. Og hvor det første forsøg på at etablere et 'Hop On - Hop Off'-koncept i Aarhus i begyndelsen af dette årti hurtigt kørte i grøften på grund af for få passagerer, så er der anderledes kommet tur i den for turistkørslen.

Godt nok har der været en lille nedgang i passagererne i 2019 i forhold til de to foregående år. Men det skyldes ifølge adm. direktør i Abildskou A/S, der står for trafikken i City Sightseeing Aarhus, Jess Abildskou, at der har været en mindre nedgang i antallet af krydstogtturister.

- Til gengæld har vi haft flere 'almindelige' turister, som har betydet at vi har haft flere passagerer på hverdage end de to foregående år, forklarer han.